b'\n_START_ARTICLE_\n\xc3\x98stsibirisk tajga\n_START_PARAGRAPH_\n\xc3\x98kozonen \xc3\xb8stsibirisk taiga d\xc3\xa6kker det meste af det nord\xc3\xb8stlige Asien, hvor den er den potentielle vegetation. Zonen er en del af det pal\xc3\xa6arktiske biom n\xc3\xa5leskov.\n_START_SECTION_\nBiodiversitet\n_START_PARAGRAPH_\nStore dele af taigaen d\xc3\xa6kker to floders, Jenisejs og Lenas, afvandingsomr\xc3\xa5der. Den \xc3\xb8stsibiriske taiga er en \xc3\xa5ben skov, som ganske vist er domineret af stedsegr\xc3\xb8nne n\xc3\xa5letr\xc3\xa6er, men hvor ogs\xc3\xa5 Sibirisk L\xc3\xa6rk (Larix sibirica) og forskellige l\xc3\xb8vtr\xc3\xa6arter har en betydelig rolle i plantesamfundene. Taigaen er det st\xc3\xb8rste omr\xc3\xa5de i verden, hvor man finder uforstyrret natur. Den d\xc3\xa6kker mere end 25\xc2\xa0% af Ruslands areal._NEWLINE_Naturen er meget righoldig midt i omr\xc3\xa5det n\xc3\xa6r Bajkals\xc3\xb8en. Den lysegr\xc3\xb8nne farve fra L\xc3\xa6rk, Birk, Poppel og El d\xc3\xa6kker de laveste omr\xc3\xa5der. H\xc3\xb8jere oppe finder man omr\xc3\xa5der med m\xc3\xb8rk n\xc3\xa5leskov, som rummer \xc3\x86delgran og Gran._NEWLINE_I mods\xc3\xa6tning til de menneskep\xc3\xa5virkede, europ\xc3\xa6iske skove har taigaen tr\xc3\xa6er i alle aldersgrupper. Man finder dem lige fra helt nyspirede til \xc3\xa6ldgamle giganter p\xc3\xa5 500-600 \xc3\xa5r, ja helt op til 800 \xc3\xa5r gamle. "Angara Fyr", som er en lokal fr\xc3\xb8kilde af Skovfyr (Pinus sylvestris), har et uovertruffet ved og vokser vildt her som det eneste sted i verden._NEWLINE_De mange Birke\xe2\x80\x93fyrreskove og Birke\xe2\x80\x93aspeskove er n\xc3\xb8dvendige successionstrin i udviklingen tilbage mod fyrreskoven, som er klimaks i disse egne.'